Document ID: 32007L0001

KOMMISSIONENS DIREKTIV 2007/1/EF
af 29. januar 2007
om tilpasning til den tekniske udvikling af bilag II til Rådets direktiv 76/768/EØF om kosmetiske midler
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 76/768/EØF af 27. juli 1976 om indbyrdes tilnærmelse af medlemsstaternes lovgivning om kosmetiske midler (1), særlig artikel 8, stk. 2,
efter høring af Den Videnskabelige Komité for Forbrugsvarer (SCCP), og
ud fra følgende betragtninger:
(1)
På grundlag af udtalelser fra SCCP, som bygger på videnskabelige undersøgelser, enedes Kommissionen med medlemsstaterne og de berørte parter om en samlet strategi for lovgivning om hårfarvningsmidler, i overensstemmelse med hvilken industrien skulle forelægge de videnskabelige data om hårfarvningsmidler for SCCP til evaluering.
(2)
Stoffer, som der ikke udtrykkelig blev udtrykt interesse for at anvende i hårfarvningsmidler under den offentlige høring, og for hvilke der ikke blev forelagt sikkerhedsdatablade med henblik på en passende risikovurdering, bør optages i bilag II.
(3)
Stoffet 4-amino-3-fluorphenol har hidtil været anset for at være omfattet af den generelle angivelse, løbenummer 22, om anilin, dets salte samt halogen- og sulfoderivater. Da det imidlertid ikke er indlysende, at 4-amino-3-fluorphenol tilhører denne anilinfamilie, bør dette stof optages særskilt i bilag II.
(4)
For klarhedens skyld bør stoffet epoxiconazol flyttes fra det separate løbenummer 1182 til løbenummer 663 i bilag II til direktiv 76/768/EØF.
(5)
Eftersom der inden den 31. juli 2006 ikke var forelagt yderligere nye data for SCCP vedrørende evalueringen af N,N′-dihexadecyl-N,N′-bis(2-hydroxyethyl) propanediamid, bør dette stof optages i bilag II.
(6)
Direktiv 76/768/EØF bør derfor ændres i overensstemmelse hermed.
(7)
Foranstaltningerne i dette direktiv er i overensstemmelse med udtalelse fra Det Stående Udvalg for Kosmetiske Produkter -
UDSTEDT FØLGENDE DIREKTIV:
Artikel 1
Bilag II til direktiv 76/768/EØF ændres i overensstemmelse med bilaget til nærværende direktiv.
Artikel 2
Medlemsstaterne sikrer, at kosmetiske midler, der ikke er i overensstemmelse med dette direktiv, med virkning fra den 21. februar 2008 ikke sælges eller stilles til rådighed for den endelige forbruger.
Artikel 3
1. Medlemsstaterne vedtager og offentliggør senest den 21. august 2007 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.
De gennemfører disse bestemmelser fra den 21. november 2007.
Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.
Artikel 4
Dette direktiv træder i kraft på tyvendedagen efter offentliggørelsen i Den Europæiske Unions Tidende.
Artikel 5
Dette direktiv er rettet til medlemsstaterne.
Udfærdiget i Bruxelles, den 29. januar 2007.

Labels: 1
16
7
3
15